

ZAPISNIK

47. sjednice Vijeća Mjesnog odbora „Knez Mislav“ održane dana 08. travnja 2025., s početkom u 16:00 sati u prostorijama Mjesnog odbora „Hrvatski narodni vladari“, Trg hrvatskih velikana 2/1


NAZOČNI ČLANOVI VIJEĆA: Iva Janeš, Andrea Nothig Šarić, Kristina Vačevski


Predsjednica Vijeća Mjesnog odbora „Knez Mislav“ Kristina Vačevski (dalje u tekstu: predsjednica Vijeća) predsjedava sjednicom. Budući da postoji kvorum, odluke su pravovaljane. 
Zapisnik 46. sjednice Vijeća Mjesnog odbora „Knez Mislav“ održane dana 27. ožujka 2025., jednoglasno je prihvaćen.


Vijeće jednoglasno prihvaća sljedeći:

DNEVNI RED:

1. Rekapitulacija rada Vijeća Mjesnog odbora „Knez Mislav“ u mandatu 2021.-2025.
2. Pitanja i prijedlozi



AD 1.	Rekapitulacija rada Vijeća Mjesnog odbora „Knez Mislav“ u mandatu 2021.-2025.

Zaključni izvještaj o radu mjesnog odbora za proteklo mandatno razdoblje predstavlja sažet prikaz aktivnosti, inicijativa i ostvarenih ciljeva u službi lokalne zajednice. Tijekom mandata, Mjesni odbor Knez Mislav djelovao je u skladu sa svojim ovlastima i odgovornostima, s ciljem unapređenja kvalitete života građana, poticanja lokalnog razvoja te jačanja sudjelovanja stanovnika u odlučivanju o pitanjima od zajedničkog interesa.
Ovaj izvještaj daje pregled ključnih projekata, suradnji s drugim institucijama, kao i izazova s kojima se odbor susretao. Također, želimo zahvaliti svim članovima zajednice na ukazanom povjerenju i aktivnom sudjelovanju u ostvarivanju zajedničkih ciljeva.
Ovo su ključne točke i aktivnosti kojima se bavio Mjesni odbor Knez Mislav tijekom prošlog mandata:
Problemi u prometu:
Ponavljane prijave građana ukazivale su na prometne poteškoće i nesigurnost na području Mjesnog odbora, osobito u ulicama kao što su Draškovićeva, Trpimirova, Kneza Borne i Kneza Mislava. Mjesni odbor je pokrenuo inicijativu s ciljem rješavanja tih problema, posebno u pogledu gužvi i nepropisnog parkiranja te je kroz ponavljane zaključke pokušao ukazati i što prije riješiti problematiku.
Mjesni odbor Knez Mislav redovito je ukazivao na prometnu i sigurnosnu problematiku poput neadekvatne signalizacije i opasnosti za pješake, osobito u blizini stambenih objekata i javnih sadržaja pa je tako Mjesni odbor isticao potrebu za poboljšanjem vertikalne i horizontalne signalizacije.
Ključni prijedlozi uključivali su postavljanje jasnijih prometnih znakova, kao što su znakovi za ograničenje brzine i označavanje pješačkih prijelaza, kako bi se povećala vidljivost i sigurnost pješaka. Također, naglašena je potreba za obnovom horizontalne signalizacije, uključujući pješačke prijelaze, te postavljanjem znakova zabrane parkiranja na kritičnim mjestima kako bi se smanjila gužva i omogućio nesmetan promet.
Mjesni odbor je apelirao na nadležne službe i Gradski ured za promet da se hitno poduzmu mjere kako bi se osigurala bolja sigurnost za sve sudionike u prometu.
Regulacija prometa u Ulici Kneza Trpimira:
Zatraženo je nekoliko puta ukidanje dvosmjernog prometa i povratak na jednosmjerni promet, osobito zbog gužvi i problema s tramvajskim prometom u večernjim satima.
Postavljanje klamerica za bicikle:
Tražilo se postavljanje klamerica za bicikle u dvorištu gimnazija u Križanićevoj ulici, čime bi se omogućilo bolje parkiranje bicikala za učenike i učitelje te u Draškovićevoj ulici nakon što su uklonjene nepropisne klamerice.
Uređenje kazeta i zelenih površina:
U Draškovićevoj ulici i na Trgu žrtava fašizma planirana je sanacija kamenih kocki oštećenih zbog nepropisnog parkiranja. Također, planiralo se podizanje rubnika i sadnja trave ili niskog raslinja kako bi se spriječilo daljnje parkiranje i odlaganje smeća.
Zelene površine oko gimnazija:
Provedeno je čišćenje i obnova zelenih površina oko gimnazija u Ulici Kneza Borne, Ulici Kneza Domagoja i Švearovoj ulici. Planirana je bila sadnja drveća, uključujući jablanove, te obnova živica.
Postavljanje koševa za pseći izmet i smeće:
Na temelju pritužbi građana, traženo je postavljanje dodatnih koševa za pseći izmet i za mješoviti otpad na specifičnim lokacijama u ulicama poput Draškovićeve, Trpimirove i Branimirove.
Postavljanje česmi:
Mjesni odbor predložio je i postavljanje česmi na dvije lokacije: u dječjem parkiću u Domagojevoj ulici te uz južnu stranu gimnazija.
Sigurnost pješaka:
Oštećeni nogostupi u različitim ulicama (Draškovićeva, Kneza Borne, Kneza Domagoja) predstavljali su opasnost za pješake, osobito starije osobe i djecu. Planirana je obnova nogostupa u kritičnim dijelovima, kao i postavljanje rampi za lakši pristup dvorištima gimnazija.
Uklanjanje grafita:
Predloženo je uklanjanje grafita s prostora dvorane Mjesnog odbora, što je bio estetski i sigurnosni zahtjev građana.
Popravak asfalta i ploča:
Zapažena su oštećenja na asfaltu i pločama na više lokacija, osobito u Draškovićevoj i Kneza Borne pa se nekoliko puta tražio popravak na tim lokacijama.
Aktivnosti u zajednici:
Mjesni odbor organizirao je akcije čišćenja okoliša u suradnji sa školama i građanima. Jedna od planiranih aktivnosti bila je i sadnja drveća u javnim prostorima, što je dodatno uljepšalo područje Mjesnog odbora.
Popravak ograde i javnih objekata:
Sanacija ograde oko gimnazija te druge manje infrastrukturne popravke bile su u fokusu, kako bi se poboljšali uvjeti za učenike i građane.
Uklanjanje taxi parkirnih mjesta
Veliki naglasak tijekom mandata bio je na ukidanju taxi parkirnih mjesta pa je tako Mjesni odbor ukazivao na neiskorištenost parkirnih mjesta označenih kao taxi stajališta na području Ulice Kneza Borne. Pet parkirnih mjesta koja su bila označena kao taxi stajališta nisu se koristila u praksi, te je predloženo njihovo uklanjanje i vraćanje u funkciju javnog parkinga. Zatražen je odgovor od nadležnih tijela o tome kada će se ta parkirna mjesta prefarbati i ponovo koristiti kao javni parking. Ova inicijativa bila je rezultat prijedloga građana koji su ukazali na neiskorištenost tih parkirnih mjesta te su mjesta napokon prenamijenjena u ožujku 2025. godine. 
Zaključak
U prošlom mandatu, Mjesni odbor Knez Mislav bio je aktivan u rješavanju i pokušaju rješavanja brojnih problema u vezi sa sigurnošću prometa, komunalnom infrastrukturom i uređenjem okoliša. Iako su mnoge inicijative i prijedlozi proslijeđeni Vijeću Gradske četvrti, neki projekti još uvijek su bili u fazi razmatranja ili čekali su odobrenje.




AD 2. Pitanja i prijedlozi građana

        Pod ovom točkom nije bilo rasprave.



Sjednica je završila u 17.00 sati.
Zapisnik sastavila: Kristina Vačevski

KLASA: 024-08/25-003/807
URBROJ: 251-13-11-4/006-25-02
Zagreb, 08. travnja 2025.             
                                                                
	         PREDSJEDNICA VIJEĆA
                    MJESNOG ODBORA
                       „KNEZ MISLAV“

   
[bookmark: _GoBack]                                                                                               Kristina Vačevski, v.r.


Napomena:
Stupanjem na snagu Odluke Gradske skupštine Grada Zagreba o raspisivanju izbora za članove vijeća gradskih četvrti i za članove vijeća mjesnih odbora (Službeni glasnik Grada Zagreba 8/25), 11. travnja 2025. prestao je mandat članovima Vijeća Mjesnog odbora „Knez Mislav“ te stoga Vijeće nije prihvatilo Zapisnik 47. sjednice.
			
